راجہ ناصرعباس جعفری :

نئی حکومت نے درست سمت کا تعین کیا ہے

سربراہ مجلس وحدت مسلمین پاکستان نے کہا کہ وزیراعظم پاکستان عمران خان کے اس فیصلے کو سراہتے ہیں وزیر اعظم کے سرسبز پاکستان اور ڈیم بنائو مہم میں کلیدی کردار ادا کریں گے۔

خبر کا کوڈ: ۴۳۷۰۹۶

تاریخ: ۰۹ آذر ۲۰۱۸ - ۲۱:۱۴

رسا نیوز ایجنسی کی رپورٹ کے مطابق سربراہ مجلس وحدت مسلمین پاکستان علامہ راجہ ناصرعباس جعفری نےقومی مرکز شاہ جمال لاہور میں یوم دفاع ِ پاکستان اورتجدید عہد ولایت سیمینار سے خطاب کرتے ہوئے کہا کہ غیروں کی جنگ میں شرکت نا کرنے کا اعلان آزاد خارجہ پالیسی کی جانب قدم ہے ،وزیراعظم پاکستان عمران خان کے اس فیصلے کو سراہتے ہیں وزیر اعظم کے سرسبز پاکستان اور ڈیم بنائو مہم میں کلیدی کردار ادا کریں گے۔

انہوں نے کہا کہ ماضی میں ناعاقبت اندیش حکمرانوں نے اغیارکے مفادات کے لئے ملک کو نقصان پہنچایا جس کا خمیازہ آج تک قوم بھگت رہی ہے سویت یونین کو شکست دینے کے لئے ملک میں شدت پسندوں کو پروان چڑھایااور ملک کو دہشت گردی انتہاپسندی کی جنگ میں اسی ہزار جانوں کا ناقابل تلافی نقصان اٹھانا پڑا۔

انہوں نے کہا کہ نئی حکومت نے درست سمت کا تعین کیا ہے، بحیثیت پاکستانی قوم ہمیں اس قومی معاملے پر حکومت کا ساتھ دینا ہو گا ،ہمارے دشمن عیار اور خونخوار ہیں وہ وطن عزیز میں استحکام اور ترقی ہوتا نہیں دیکھ سکتے، اس وقت حکومت کی توجہ ہٹانے کے لئے غیر ضروری ایشوز پر حکومت کو دبائو میں لانے کی بھرپور کوشش کی جارہی ہیں ہماری باشعور عوام کو اس منفی میڈیا وار کا بھر پور مقابلہ کرنا چاہئے اور پروپگنڈے کا شکار ہونے سے خود کو بچانا ہو گا ۔

اس موقع پر سربراہ ایم ڈبلیو ایم علامہ راجہ ناصر عباس جعفری نے کہا کہ ڈیم بنائو مہم کی حمایت کرتے ہیں اور اس میں خود بھی حصہ ڈالیں گے بلکہ اس کے لئے بھر پور مہم بھی چلائیں گئے۔ عمران خان کے ساتھ مل کرسرسبز پاکستان اور ڈیم کی تعمیر مہم میں کلیدی کردار ادا کریں گے۔ یہ ملک کی ترقی اور بہتر مستقبل کی جنگ ہے ہر پاکستانی کو اپنا حصہ ضرور ڈالنا چاہئے ۔

بعد ازاں شرکاءنے محترمہ سیدہ زہرانقوی کو رکن پنجاب اسمبلی منتخب ہونے پر مبارک باد پیش کی، سیمینار میں ایم ڈبلیو ایم کے کارکنان ، عہدیداران او رشہریوں کے علاوہ پاکستان تحریک انصاف کی ذمہ دار خواتین نے بھی شرکت کی، محترمہ سیدہ زھرا نقوی نے اپنے خطاب کے دوران تمام سامعین کو آئندہ کی حکمت عملی کے حوالے سے آگاہ کیا۔

اس سیمینار میں محترمہ معصومہ نقوی مرکزی مسئول تنظیم سازی اور محترمہ زاھدہ حسینی معاون آرگنائزر لاہور ن،مرکزی ڈپٹی سیکریٹری جنرل ایم ڈبلیو ایم علامہ سید احمد اقبال رضوی نے بھی خصوصی خطاب کیا،جبکہ مولانا حسن مہدی کاظمی پرنسپل جامعہ بعثت اور ایم ڈبلیوایم کے مرکزی پولیٹیکل سیکریٹری سید اسدعباس نقوی نے خصوصی شرکت کی، اس سیمینار میں محترمہ حنا تقوی کے زیر سرپرستی ننھے بچوں نےپاک فوج کے شہداءکو خراج تحسین پیش کرنے کیلئے بہترین ٹیبلو پیش کیا ،میزبانی کے فرائض محترمہ خوبرو گیلانی آرگنائزر شعبہ خواتین لاہور نے انجام دیئے۔/۹۸۹/ف۹۴۰/